У паняцця ёсць і іншыя значэнні, гл. Шарлотэнбург.
**Шарло́тэнбург** (ням.: Charlottenburg) — горад у Германіі, заснаваны ў 1705 годзе і ўключаны ў 1920 годзе ў склад Вялікага Берліна.

Гісторыя
--------

Палац Лютцэнбург, каля 1700 года
Назва горада непасрэдна звязаная з імем Сафіі Шарлоты — жонкі курпрынца Брандэнбурга Фрыдрыха I, які стаў у 1701 годзе першым каралём Прусіі. Сафія Шарлота атрымала ў падарунак невялікі загарадны маёнтак, перабудаваны ў прадстаўнічы летні палац Лютцэнбург (ням.: Schloss Lützenburg). Пасля заўчаснай смерці Сафіі Шарлоты палац Лютцэнбург у яе гонар быў пераназваны ў палац Шарлотэнбург.

Вакол палаца Шарлотэнбург з пачатку XVIII стагоддзя паступова разрасталіся паселішчы, да 1 студзеня 1877 года пераўтвораныя ў горад Шарлотэнбург, насельніцтва якога да канца XIX стагоддзя налічвала ўжо больш за 100 000 чалавек. У 1878—1884 гады пабудаваная Вышэйшая тэхнічная школа (ням.: Technische Hochschule), цяпер вядомая як Берлінскі тэхнічны ўніверсітэт. Да 1893 года Шарлотэнбург стаў другім па велічыні пасля Берліна горадам у правінцыі Брандэнбург.

З 1900 года ў Шарлотэнбургу пачала працаваць свая электрастанцыя, якая забяспечвала вулічнае асвятленне, патрэбнасці хатніх гаспадарак і прамысловасці. У 1905 годзе да 200-гадовага юбілею горада замест старой ратушы, пабудаванай у 1705 годзе, была ўрачыста адкрытая новая ратуша з велічнай 88-мятровай вежай. У 1907—1908 гадах Шарлотэнбург абзавёўся ўласнай брамай, у процівагу Брандэнбургскай у Берліне.

«Нямецкі дом оперы», адкрыты ў 1912 годзе ў горадзе Шарлотэнбург
Да 1910 года насельніцтва Шарлотэнбурга павялічылася да 306 000 чалавек. У 1911—1912 гады ў горадзе быў пабудаваны будынак Нямецкай оперы. Першапачаткова гэты тэатр называўся «Нямецкі дом оперы» (ням.: Deutsches Opernhaus).

У 1920 годзе Шарлотэнбург быў уключаны ў склад Вялікага Берліна на правах гарадской акругі.

Акруга Шарлотэнбург у выніку адміністрацыйнай рэформы 2001 года ў статусе аднайменнага раёна ўваходзіць ва ўзбуйненую заходнюю сталічную акругу Шарлотэнбург-Вільмерсдорф.

Славутасці
----------

* Палац Шарлотэнбург з паркам
* Мемарыяльная царква кайзера Вільгельма
* Ратуша Шарлотэнбурга
* Нямецкая опера

Вядомыя асобы
-------------

* Леа фон Капрыві (1831—1899) — нямецкі ваенны і палітычны дзеяч

Галерэя
-------

* Музей керамікіМузей керамікі
* На рагу вуліцНа рагу вуліц
* Віла Опенгайм, зараз раённы музейВіла Опенгайм, зараз раённы музей
* ЛуізенкірхэЛуізенкірхэ
* Сельскагаспадарчы домСельскагаспадарчы дом
* Будынак, пабудаваны ў 1711 годзе ў горадзе ШарлотэнбургБудынак, пабудаваны ў 1711 годзе ў горадзе Шарлотэнбург
* Бельведэр у палацавым парку, «Чайны павільён» (з 1900 года)Бельведэр у палацавым парку, «Чайны павільён» (з 1900 года)
* Руіны будынка, пабудаванага ў 1901 годзе на тэрыторыі Вышэйшай тэхнічнай школыРуіны будынка, пабудаванага ў 1901 годзе на тэрыторыі Вышэйшай тэхнічнай школы
* Шарлотэнбургская ратуша, пабудаваная ў 1905 годзеШарлотэнбургская ратуша, пабудаваная ў 1905 годзе

Зноскі
------

1. ↑  *Максим Нелюбин*. Шарлоттенбург — дворец бабушки Фридриха Великого **(нявызн.)**.  Deutsche Welle. Праверана 2019-7-3.
2. ↑  Gundlach, Wilhelm: *Geschichte der Stadt Charlottenburg.* Berlin (Springer) 1905; Erster Band, S. 560  (ням.)
3. ↑  Historische Kommission zu Berlin, Helmut Engel et al. (Hrsg.): *Geschichtslandschaft Charlottenburg. Charlottenburg, Teil 1 — Die historische Stadt.* Nicolai, Berlin 1986, ISBN 3-87584-167-0, S. 270ff. (ням.)
4. ↑  Gesetz über die Bildung einer neuen Stadtgemeinde Berlin (ням.).  verfassungen.de. Праверана 2019-7-3.
5. ↑  Berlin\_charlottenburg-wilmersdorf.png (PNG-Grafik, 800 × 643 Pixel) **(нявызн.)**.  upload.wikimedia.org. Праверана 2019-7-3.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Шарлотэнбург (горад)
* Schlosspark Charlottenburg (ням.)
* Charlottenburg Palace (англ.)